রোহিতের সঙ্গে এক টিমে খেলতে চান ট্রাভিস হেড

স্পোর্টস ডেস্ক: শুধুমাত্র ওডিআই খেলছেন রোহিত শর্মা (Rohit Sharma)। কিছুদিন আগেও এই ফর্ম্যাটে ভারতের অধিনায়ক ছিলেন তিনি, কিন্তু এখন আর নেই। ২০২৭ সালের একদিনের বিশ্বকাপ তিনি খেলবেন কি না তা স্পষ্ট নয়। তবে অস্ট্রেলিয়ার তারকা ব্যাটার ট্রাভিস হেড (Travis Head) বলছেন, তিনি রোহিতকে পরের বিশ্বকাপে দেখতে চান। রোহিতকে দেখে অনেক কিছু শিখেছেন বলেও স্বীকার করলেন তিনি।

১৯ অক্টোবর পার্থের অপ্টাস স্টেডিয়ামে ওডিআই সিরিজের প্রথম ম্যাচ। সেখানেই সাংবাদিক বৈঠকে কথা বলেন হেড। বরাবর ভারতের মাথাব্যথার কারণ হয়ে দাঁড়ানো হেড জানালেন, তিনি রোহিত এবং বিরাট কোহলির (Virat Kohli) ফিরে আসার জন্য অপেক্ষা করছেন।

আরও পড়ুন: ভারতের বিরুদ্ধে ওডিআই সিরিজ থেকে ছিটকে গেলেন অজি অলরাউন্ডার

হেড বলেন, ওরা ভারতের হয়ে অসাধারণ খেলেছে। ওরা দুজন দারুণ সাদা বলের ব্যাটার। বিরাট অবশ্যই ওডিআই ক্রিকেটে সবার সেরা। রোহিত হয়তো খুব বেশি পিছনে নেই। ও আমার মতো স্টাইলেই ইনিং ওপেন করে। ও যা করে ফেলেছে তা নিয়ে আমার অনেক শ্রদ্ধা রয়েছে। একটা সময় ওদের মিস করব। তবে আমার মনে হয় ওরা ২০২৭ পর্যন্ত খেলে যাবে, তাই না? ওরা বিশ্বকাপ পর্যন্ত খেলার চেষ্টা করবে। ওরা যে এখনও খেলছে সেটা ক্রিকেটের জন্য ভালো।

এখানেই শেষ নয়। কোনও একটা পর্যায়ে রোহিতের সঙ্গেই খেলার ইচ্ছা প্রকাশ করেছেন হেড। তিনি বলেন, আমার মতোই খেলে এমন একজনকে দূর থেকে দেখতে ভালোই লাগে। তবে ওর বিরুদ্ধে আইপিএল আর আন্তর্জাতিক পর্যায়ে অনেক ম্যাচ খেলেছি। তবে একসঙ্গে খেলার সুযোগ কখনও আসেনি। হয়তো সুযোগ আসবে।